Ssenga weebale emirimu. Omwami wange takomawo waka era kati emyezi etaano. Wabula obuyambi mbufuna. Yangamba nti tasobola bufumbo bwa kuyomba era abeera wa maama we. Ssenga nkoze ntya?
Abasajja bangi abalina ekizibu kino kuba abakyala bangi bayombi. Bw’oyomba omwami wo omugoba awaka.
Ekirala naawe weebuuze ssinga obeera n’omwami ng’ayomba buli kiseera owulira otya?
Okuyomba kuno abakyala abamu balowooza nti bw’akikola omwami agenda kuwulira era ky’ogamba akikole.
Ekirala ne bw’oyomba n’ozibya obudde, omwami gw’oyombesa muntu mukulu era waddembe okukola ky’oyagala oba okukigaana. Mwana wange bw’olaba nga ky’oyombera takifaako lwaki teweesonyiwa embeera eyo? N’ekirala bw’oyomba gwe afuna obuvune.
Anti obeera n’obusungu bungi ate obusungu bukosa abulina. Mwana wange simanyi ky’oyombera naye nze ndowooza nti osobola okwogera ne munno bulungi.
Abantu abasinga ennaku zino tebaagala bibatawaanya. Kyandibadde kirungi omwenenyeze kubanga olabika oyombera ddala.
Gezaako n’okweggyamu omuze guno, kubanga gusoboola n’okwonoona enkolagaana n’abantu bangi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn